
กระทรวงการพัฒนาสังคมและความมั่นคงของมนุษย์ 
จัดเวทีระดมสมองเก็บทุกความคิดจากทุกภาคส่วนในพื้นที่ภาคอีสาน สร้างยุทธศาสตร์ความมั่นคงของมนุษย์
 

วันนี้ (18 มี.ค. 2551) ที่โรงแรมเจริญศรี แกรนด์ รอยัล จังหวัดอุดรธานี กระทรวงการพัฒนาสังคมและความมั่นคงของมนุษย์ จัดการประชุมสัมมนาเรื่อง ยุทธศาสตร์ความมั่นคงของมนุษย์ เพื่อเป็นเวทีสำหรับการระดมความคิดจากตัวแทนทุกภาคส่วนสาขาต่างๆในพื้นที่ภาคอีสาน ร่วมการกำหนดประเด็นโอกาสของภาวะเสี่ยงและผลกระทบที่เกี่ยวข้องกับความมั่นคงของมนุษย์ รวมทั้งร่วมกันหามาตรการปกป้องคุ้มครองประชาชนจากภัยคุกคามเหล่านั้น โดยมีผู้ทรงคุณวุฒิ นักวิชาการ สื่อมวลชน และผู้แทนจากหน่วยงานภาครัฐ องค์การเอกชนในเขตพื้นที่ภาคอีสาน เข้าร่วมประชุม
 

นางกานดา  วัชราภัย  รองปลัดกระทรวงการพัฒนาสังคมและความมั่นคงของมนุษย์  เปิดเผยว่ารัฐบาลไทยได้ให้ความสำคัญกับหลักการความมั่นคงของมนุษย์ โดยเข้าร่วมเป็นภาคีเครือข่ายความมั่นคงของมนุษย์ (Human Security Network : HSN) ตั้งแต่พ.ศ. 2542 และจัดตั้งกระทรวงการพัฒนาสังคมและความมั่นคงของมนุษย์ขึ้น ใน พ.ศ.2545 ซึ่งมีชื่อความมั่นคงของมนุษย์ โดยในชั้นต้นกระทรวงฯ ได้นำมุมมองเรื่องความปลอดภัยจากการถูกคุกคาม และการคุ้มครองจากภัยคุกคาม ซึ่ง UNDP ได้เสนอตัวชี้วัดไว้ 7 ประการมาทำการศึกษาวิจัย เพื่อจัดทำมาตรฐานและตัวชี้วัดความมั่นคงของมนุษย์ โดยกำหนดตัวชี้วัดไว้ 10 มิติ คือ 
มิติที่อยู่อาศัย สุขภาพอนามัย การศึกษา การมีงานทำและรายได้ ความมั่นคงส่วนบุคคล ครอบครัว 
การสนับสนุนทางสังคม สังคม-วัฒนธรรม สิทธิและความเป็นธรรม และมิติการเมืองและธรรมมาภิบาล ซึ่งในระยะต่อมามุมมองความมั่นคงของมนุษย์ ได้รับความสนใจมากขึ้นจากนักวิชาการสาขาต่างๆ องค์กรเอกชน สื่อมวลชน และองค์การภาคประชาชน ในกรอบของสิทธิมนุษยชน การพัฒนาที่ยั่งยืนหลักปรัชญาเศรษฐกิจพอเพียง การพึ่งตนเอง ชีวิตที่เป็นสุข ความมั่นคงทางจิตใจ สันติและพึ่งพากันและกันในระบบทุนนิยม ซึ่งเป็นที่ยอมรับว่าภายใต้สภาวะแวดล้อมใหม่ล้วนได้รับผลกระทบของโลกาภิวัตน์ในรูปของภาวะเสี่ยงที่ต้องเผชิญ และภัยคุกคามที่เกี่ยวข้องกับความอยู่รอดของปัจเจกบุคคล ครอบครัว ชุมชน และความเป็นมนุษย์หลายด้าน เช่น ด้านการละเมิดสิทธิมนุษยชน ความขัดแย้งจากการใช้ประโยชน์ด้านสิ่งแวดล้อมและทรัพยากรธรรมชาติ ด้านอาชญากรรมข้ามชาติ ทั้งในเรื่องยาเสพ การค้ามนุษย์ การลักลอบเข้าเมือง ภาวะโรคระบาดทั้งในคนและสัตว์พฤติกรรมการบริโภคด้านวัฒนธรรม เป็นต้น

นางกานดา  กล่าวต่อว่า  การประชุมในวันนี้ นับเป็นก้าวแรกและก้าวสำคัญในการกำหนดยุทธศาสตร์ความมั่นคงของมนุษย์ ใน 2 ประการ คือ ประการแรก เป็นการสร้างความชัดเจนประเด็นที่ท้าทายต่อความมั่นคงของามนุษย์ ในช่วง 4 ปีข้างหน้า และผลจากการทำงานร่วมกันจะเป็นเสมือนข้อมูลที่จุดประกายให้กับประชาชนกลุ่มต่างๆ ได้ตระหนักถึงสถานการณ์ความเสี่ยง หรือภัยคุกคาม และร่วมกันพิจารณาหาหนทางที่จะจัดการกับภาวะเหล่านั้น ในบริบทของสังคมไทยร่วมกัน  ประการที่สอง  กระทรวงฯจะใช้กระบวนการจัดทำยุทธศาสตร์ในรูปของการบริหารราชการแบบมีส่วนร่วม (Participatory Governance)  ด้วยการเป็นหุ้นส่วนในเรื่องความมั่นคงของมนุษย์อย่างครบวงจร ตั้งแต่กระบวนการคิด การตัดสินใจ การดำเนินงาน และการประเมินผลร่วมกัน โดยกระทรวงฯ จะได้นำผลการระดมความคิดเห็นจากเวทีการประชุมผู้ทรงคุณวุฒิ นักวิชาการ องค์การเอกชน สื่อมวลชน ทั้งที่กรุงเทพฯ เมื่อวันที่ 7 มกราคม 2551 เวทีภาคเหนือ จังหวัดเชียงราย เมื่อวันที่ 22 – 23 มกราคม 2551  เวทีภาคกลาง จังหวัดนครนายก เมื่อวันที่ 12 – 13 กุมภาพันธ์ 2551 เวทีภาคใต้ จังหวัดภูเก็ต เมื่อวันที่ 4 – 5 มีนาคม 2551 เวทีภาคตะวันออกเฉียงเหนือ จังหวัดอุดรธานี แห่งนี้ซึ่งเป็นเวทีสุดท้ายสำหรับภาคประชาชน  และเวทีสำหรับข้าราชการ พม. ที่กรุงเทพฯ วันที่ 27 มีนาคม 2551 มาพิจารณาร่วมกันอีกครั้ง เพื่อความรอบคอบและหาความชัดเจนที่สุด ก่อนยกร่างเป็นยุทธศาสตร์ความมั่นคงของมนุษย์ ที่ทุกฝ่ายยอมรับและร่วมมือกันขับเคลื่อน และประเมินผลความก้าวหน้าร่วมกันต่อไป 

 

“ถึงเวลาแล้ว ที่ความมั่นคงของมนุษย์ มิใช่เป็นเพียงประเด็นหรือความหมายที่กำหนดขึ้น
โดยภาครัฐ แต่เป็นความเห็นพ้องต้องกันของทุกภาคส่วน ในเงื่อนไขและสถานการณ์ที่เราทุกคนจะต้องเผชิญและร่วมกันจัดการภัยคุกคามที่เป็นภาวะเสี่ยงต่อความมั่นคงของชีวิต ครอบครัว ชุมชน และของมนุษย์โดยรวม” นางกานดา กล่าว
-------------------------------------

